Bomplanter pak Comrades vir sy slagoffers | Netwerk24
Bomplanter pak Comrades vir sy slagoffers
Deur Sarel van der Walt 22 Mei 2016 13:23
Die Worcester-bomplanter, Stefaans Coetzee, sal volgende Sondag se Comrades tussen Pietermaritzburg en Durban hardloop ter nagedagtenis van die slagoffers van sy daad.
Coetzee, 'n oud-lid van die Afrikaner Weerstandsbeweging (AWB) was net 17 jaar oud toe hy en twee ander AWB-lede op 24 Desember 1996 vier bomme by die Shoprite-winkelsentrum in Worcester geplant het.
Ek het mense doodgemaak en het nie die geld om my slagoffers te vergoed nie.
Hy het die slagoffers 'n jaar gelede reeds om vergifnis gevra.
Coetzee sal die getal 67 op sy een arm skryf. Op sy hardloopskoene sal twee Bybelverse pryk, naamlik Filippense 4:13: "Ek is tot alles in staat deur Christus wat my krag gee" en Jesaja 40:31: "Maar die wat op die Here wag, kry nuwe krag; hulle vaar op met vleuels soos die arende; hulle hardloop en word nie moeg nie, hulle wandel en word nie mat nie.
"Deur hardloop en met die hulp van God het ek my lewe verander. Daarom dink ek daar kan nie 'n beter manier wees om aan my slagoffers hulde te bring as om aan die Comrades deel te neem nie," het Coetzee luidens 'n verklaring van die Nedbank-atletiekklub gesê.
Nick Bester, 'n voormalige Comrades-kampioen en negemalige gouemedaljewenner en nou bestuurder van die Nedbank-klub, het 'n groot rol gespeel om Coetzee 'n paar jaar gelede in die Sentraal-gevangenis in Pretoria te help om te begin hardloop.
Bester lei 'n hardloop-rehabiltasieprogram in tronke.
Hy het op 'n trapmeul in die tronk begin hardloop en met Bester se hulp selfs die City-to-City wedloop oor 50 km op die trapmeul "gehardloop".
Coetzee, wat nou vir die liefdadigheidsorganisasie Feed a Child werk, het vroeër vanjaar met die Om die Dam-wedloop oor 50 km die eerste keer aan 'n ultra-wedloop deelgeneem ter voorbereiding van Sondag se Comrades.
Die sowat 15 000 deelnemers aan die wedloop het 12 uur tyd om die wedloop oor sowat 89 km te voltooi.
Stefaans Coetzee vroeër vanjaar in die Om die Dam-wedloop oor 50km by die Hartbeespoortdam. Foto: Verskaf